A Catalunya hi ha 71 empreses que es dediquen al vehicle connectat, que generen 9.700 llocs de treball.
Catalunya compta amb 71 empreses del sector del vehicle connectat que facturen de manera agregada 4.150 milions d'euros i ocupen 9.720 treballadors directament vinculats a la seva activitat en aquest àmbit.
És una de les principals conclusions de l'estudi El vehicle connectat a Catalunya elaborat per ACCIÓ –l'agència per a la competitivitat de l'empresa, depenent del Departament d'Empresa i Coneixement- en col·laboració amb Applus+ IDIADA i publicat en el marc de la celebració del saló Automobile Barcelona, que comença aquest dijous al recinte de Fira de Barcelona a Montjuic.
L'informe avança que el vehicle del futur serà autònom, elèctric, compartit i connectat.
En aquest sentit, defineix el vehicle connectat com aquell que intercanvia dades amb la infraestructura i els altres vehicles gràcies al fet d'estar equipat amb tecnologies que li permeten rebre i emetre informació i el situa com el pas previ al vehicle autònom.
Està integrat principalment per les tecnologies big data (gestió de grans volums d'informació facilitada per dispositius i aplicacions), intel·ligència artificial (per millorar la conducció i automatitzar-la), Internet de les Coses (per accedir a internet, connectar-se a l'entorn i interactuar-hi), ciberseguretat (per assegurar-ne la privacitat i fer front a ciberatacs) i la mateixa connectivitat.
Tal com recull l'estudi es tracta d'un sector estratègic, ja que el 60% dels vehicles que circulen al món estaran connectats l'any 2025, ja siguin equipats amb connectivitat d'origen o reacondicionats.
Es calcula que el 2023 les vendes mundials de vehicles connectats superaran els 72 milions d'unitats, un augment del 200% respecte els que es van vendre el 2015.
De fet, la connectivitat és la tendència que actualment té més influència al sector de l'automoció, per davant del vehicle elèctric i autònom.
Segons l'estudi es tracta d'un sector madur a Catalunya, ja que el 62% de les empreses tenen més de 10 anys.
El sector, tal com recull el document, està format per empreses en diversos segments de la cadena de valor, començant pels fabricants de cotxes i motos connectades i els proveïdors de components dels vehicles que es poden digitalitzar, com pot ser el cas de frens o retrovisors que tenen la capacitat de connectar-se.
També hi ha enginyeries i proveïdors de tecnologia i connectivitat, és a dir, tant fabricants de sensors que s'ubiquen als vehicles per connectar-los, desenvolupadors d' apps i gestors de telecomunicacions.
Actualment, la principal aplicació de la connectivitat al món de l'automoció és en primer lloc la seguretat viària, ja que el vehicle compta amb sistemes de monitorització i assistència a la navegació (com el pilot de manteniment de carril), mecanismes anticol·lisió (frenada d'emergència), trucades d'emergència automàtiques en cas de sinistre i la capacitat de dur a terme una diagnosi del vehicle en temps real.
També s'està aplicant a la mobilitat viària, gràcies a l'assistència del GPS per trobar rutes més ràpides i els dispositius per mesurar en consum energètic.
A mig termini, segons l'estudi, creixeran les aplicacions en el camp de la salut (com el reconeixement facial i la detecció de fatiga del conductor i la connexió a la xarxa dels vehicles sanitaris), mentre que posteriorment s'aniran incorporant noves solucions per integrar el vehicle al concepte d' smart city, intercanviant informació a temps real amb vianants, infraestructures i altres conductors o regulant el trànsit en directe a través de la connectivitat.
A més llarg termini es preveu que el vehicle connectat suposarà un canvi en els camps de la logística i la indústria, amb noves formes de conducció i transports més eficients.
Per exemple, gràcies a l'ús de la connectivitat els combois estaran semi-automatitzats, s'avançarà en l'àmbit del control remot i el monitoratge dels conductors dels vehicles.
A més, l'estudi El vehicle connectat a Catalunya apunta que el vehicle connectat serà un dels principals catalitzadors del desplegament de la tecnologia del 5G per aconseguir la major rapidesa i menor latència en l'intercanvi de dades del cotxe amb el seu entorn.
L'informe avança que el vehicle del futur serà autònom, elèctric, compartit i connectat